ელენე მაისურაძე

ელენე მაისურაძე, დაბადების გვარი ცეცხლაძე (დ. 1891, ოზურგეთი — გ. უცნობია) — ქართველი ანტისაბჭოთა მოღვაწე, საბჭოთა ოკუპაციის დროს ქალთა არალეგალური პოლიტიკური წითელი ჯვრის ხელმძღვანელი.

ბიოგრაფია
დაიბადა დესპინე და ერასტი ცერცვაძეების ოჯახში. მიიღო საშუალო რვაკლასიანი განათლება. 1905 წელს ჩართული იყო გურიის გლეხთა მოძრაობაში. 1910-იანი წლებიდან მუშაობდა თბილიში, სხვადასხვა დაწესებულებებში საქმისმმართველად. ამ დროისთვის იყო ქვრივი და ჰყავდა ორი შვილი. 1917 წლის თებერვლის რევოლუციის შემდეგ მუშაობდა რუსეთის სოციალ-დემოკრატიული პარტიის თბილისის საქალაქო კომიტეტში, ხოლო შემდეგ საქართველოს მუშათა და ჯარისკაცთა დეპუტატთა საბჭოს აღმასკომში. იმავე წლის დეკემბერში სახალხო გვარდიის ჩამოყალიბების შემდეგ მეგობართან, ეპრაქსია რამიშვილთან ერთდ გახდა „მოწყალების და“ და 1918 წლის პირველ ნახევარში მონაწილეობდა სახალხო გვარდის სამხედრო ოპერაციებში. წელს მუშაობდა ჯერ ამიერკავკასიის სეიმის, შემდეგ კი საქართველოს ეროვნული საბჭოს აღმასრულებლად. 12 მაისს დაქორწინდა სახალხო გვარდიის შტაბისა და ეროვნული საბჭოს წევრ ალექსანდრე მაისურაძეზე. 1918 წლის დეკემბერში ხელმეორედ დაქვრივდა. 1919 წლიდან მუშაობდა დამფუძნებელი კრების კანცელარიაში და სასახლის გამგედ, პარალელურად ხელმძღვანელობდა სანდრო მაისურაძის სახელობის ბიბლიოთეკას.

საბჭოთა ოკუპაციის შემდეგ მისი ბინა იზმაილოვის ქუჩის N20-ში იქცა ქალთა არალეგალური წითელი ჯვრის შეკრების ადგილად. წითელი ჯვარი ეხმარებოდა საბჭოთა საოკუპაციო რეჟიმის მიერ პოლიტიკური ნიშნით დაპატიმრებულ პირებს. „წითელი ჯვარი“ ეფუძნებოდა სოციალ-დემოკრატიული პარტიის ქალთა ორგანიზაციას. მაისურაძესთან ერთად ორგანიზაციაში ჩართულნი იყვნენ დამფუძნებელი კრების ყოფილი დპეუტატი ქალები ქრისტინე შარაშიძე, ანა სოლოღაშვილი, მინადორა ტოროშელიძე, ელეონორა ტერ-ფარსეგოვა-მახვილაძე. პარალელურად, ოფიციალურად მუშაობდა ინვალიდთა კავშირის N3 სახლის სამეურნეო ნაწილის გამგედ. 1912-1923 წლებში ასევე ჩაბმული იყო ანტისაბჭოთა წინააღმდეგობის მოძრაობაში. დააპატიმრეს 1922 წლის თებერვალში საბჭოთა ოკუპაციის წლისთავის  გაპროტესტების პრევენციისთვის. რამდწნიმე თვე გაატარა მეტეხის ციხეში. გაზაფხულიდან წითელი ჯვარი საქართველოს დამოუკიდებლობის კომიტეტის განკარგულებაში გადავიდა, ამ დროს მაისურაძე დაპატიმრებული იყო, ხოლო 1923 წლის იანვარში მისი გასაბჭოება მოხდა. 8 დეკემბერს მაისურაძე ისევ დააპატიმრეს. გამოძიებისას მან უარყო კავშირი წითელ ჯვართან, სოციალ-დემოკრატიული პარტიის ქალთა კომიტეტთან და გოგიტა ფაღავასთან. პატიმრობის დროს ხელი მოაწერა კოლექტიურ წერილს, რომლითაც გაემიჯნა სოციალ-დემოკრატიულ პარტიას და ამის გამო გაათავისუფლეს. 1930 წლისთვის ის ცხოვრობდა იგივე ბინაში და სარგებლობდა ტელეფონით. მისი შემდგომი ბედი უცნობია.

 ლიტერატურა 

კატეგორია:დაბადებული 1891
კატეგორია:პიროვნებები გაურკვეველი გარდაცვალების თარიღით
კატეგორია:ქართველი დისიდენტები
კატეგორია:ქართველი ქალები
ე
კატეგორია:ოზურგეთში დაბადებულები